Fisi mlafi
Language: Swahili | Genre: Creative_writing

﻿Fisi mlafi  

Hapo zamani, kulikuwa na  dada wawili, Kalio na  Akiru.  Siku moja, walienda  kuchota maji mtoni.  
Walipokuwa wakirudi  nyumbani, waliketi juu ya  jiwe kubwa kupumzika.  
Baada ya kupumzika,  Kalio hakuweza kusimama  tena.  Alikuwa amekwama  kwenye jiwe. 
Akiru alikimbia nyumbani  kumjulisha mama yao.  Kalio aliposubiri usaidizi,  Fisi alijificha nyuma ya jiwe  akimmezea mate. 
Mama alipofika, alijaribu  kumvuta Kalio, lakini  ilikuwa bure.  Kalio alikuwa kweli  amekwama kwenye jiwe. 
Mama alimtuliza Kalio  akisema, "Nitazungusha  ua hapa ili uwe salama."  
Mama alijenga ua.  Aliweka mlango karibu na  Kalio ili autumie akimletea  chakula.  
Mama alipomaliza kujenga ua, alimwambia Kalio, "Nitakapokuletea  chakula, nitakuwa nikiimbia wimbo kujitambulisha. Utakapousikia,  utanifungulia."  
Mama aliongeza kumweleza Kalio, "Usimfungulie mtu mwingine."  Mama aliimba wimbo huo kila alipokuja kumwona Kalio.  Kalio angeufungua mlango na kupatiwa chakula.  
Fisi alijificha kila wakati  akimsikiliza mamake Kalio  akiimba.  
Fisi alifanya mazoezi  mengi akiiga sauti ya  mamake Kalio.  Mwanzoni, hakufaulu. 
Wanyama wenzake  walimshauri Fisi, "Mmeze  nzi wa mtoni ili sauti yako  iwe bora."  Fisi alimmeza nzi wa mtoni  akaenda kuimba, lakini  Kalio hakuufungua  mlango.  
Fisi alishauriwa na  wenzake tena, "Labda  ukimmeza nzi kutoka  sehemu tambarare,  utaimba vizuri."  Fisi alifanya  alivyoshauriwa na  wenzake.  
Mara hii, sauti ya Fisi  ilikuwa bora alipoimba.  Kalio aliufungua mlango  na Fisi akamla.  
Mama alimpelekea Kalio  chakula kama ilivyokuwa  kawaida.  Aliimba mara nyingi, lakini  mlango haukufunguka.  Aligundua kwamba  alikuwa amempoteza  bintiye.  
Mama alifanya mkutano  na wanyama wote.  Baada ya kuwasha moto  mkubwa, aliwaambia,  "Nyote mtauruka moto  huu. Aliyemla Kalio,  ataanguka ndani na  kuteketea." 
Wanyama wengine  waliuruka moto salama,  mmoja baada ya  mwingine.  Ilipofika zamu ya Mbweha,  alisita kidogo.  
Hatimaye, Mbweha  alipouruka, moto  uliiunguza ncha ya mkia  wake.  Mbweha alikuwa ameionja  damu ya Kalio.  
Fisi alikuwa wa mwisho.  Alipouruka moto,  alianguka ndani na  kuanza kuteketea.  
Wanyama walifahamu  kuwa Fisi ndiye alikuwa  amemla Kalio.  Waliimba wimbo wa  kumsuta Fisi.  


Source www.africanstorybook.org